Diari Oficial de la Generalitat Valenciana


Sumari del DOGV 7497, del 01-04-2015 (2015/2889)

ORDE 3/2015, de 30 de març, de la Conselleria d'Economia, Indústria, Turisme i Ocupació, per la qual es convoquen les ajudes a ens locals en matèria de consum per a l'exercici 2015.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   7497

Data del DOGV
:   01-04-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/2889


Data del document
:   30-03-2015

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 3/2015, de 30 de març, de la Conselleria d'Economia, Indústria, Turisme i Ocupació, per la qual es convoquen les ajudes a ens locals en matèria de consum per a l'exercici 2015. [2015/2889]  
L'Orde 9/2013, de 4 d'abril, de la Conselleria d'Economia, Indústria, Turisme i Ocupació, establix les bases reguladores i el procediment de concessió de les ajudes en matèria de consum destinades a la realització d'actuacions de suport i defensa dels consumidors.  
L'article 4 de l'orde disposa que la concessió de les ajudes s'iniciarà d'ofici per mitjà de convocatòria pública.  
Per això, i en virtut de les facultats que em conferix l'article 28 de la Llei 5/1983, de 30 de desembre, del Govern Valencià, i l'article 47 del text refós de la Llei d'Hisenda Pública Valenciana,  
  
  
ORDENE  
  
Primer  
1. Convocar, en règim de concurrència competitiva, la concessió d'ajudes destinades a les entitats locals que compten amb una oficina municipal d'informació al consumidor i/o a les juntes arbitrals de consum la titularitat de les quals siga compartida per la Generalitat, per a la realització d'activitats d'informació, formació, arbitratge, protecció i defensa de les persones consumidores durant l'exercici 2015, de conformitat amb el que establix l'Orde 9/2013, de 4 d'abril.  
2. Les subvencions previstes en esta convocatòria es regiran pel que disposa esta, així com l'Orde 9/2013, de 4 d'abril, per la qual s'establixen les bases reguladores per a la concessió d'ajudes en matèria de consum. En allò no previst en estes normes, serà aplicable el que disposen la Llei d'Hisenda Pública de la Generalitat Valenciana, el text refós de la qual va ser aprovat pel Decret Legislatiu de 26 de juny de 1991, i els preceptes bàsics de la Llei 38/2003, de 17 de novembre, General de Subvencions, i del seu reglament de desplegament aprovat pel Reial Decret 887/2006, de 21 de juliol.  
3. De conformitat amb allò que disposa l'article 7.4 del Decret 147/2007, de 7 de setembre, del Consell, es fa constar que el règim d'ajudes d'esta resolució de convocatòria no estan subjectes a la notificació prevista en l'article 108 del Tractat de Funcionament de la Unió Europea, ja que no posseïxen tots els requisits de l'article 107 del Tractat, atés que no suposen un benefici per a empreses. Les ajudes van dirigides al finançament d'activitats d'interés públic realitzades per entitats locals, que no suposen l'exercici d'una activitat econòmica en el sentit d'oferta de béns i servicis destinada a la consecució d'un benefici, ni suposen un avantatge econòmic a favor d'empreses o entitats, que puguen falsejar la competència en els intercanvis comercials entre els estats membres.  
  
Segon  
L'import global màxim destinat a atendre les ajudes en matèria de consum per a 2015 és de 335.000,00 euros i es finançarà a càrrec de la línia pressupostària T0125 del programa 443.10, consignades en la Llei 8/2014, de 26 de desembre, de Pressupostos de la Generalitat per a l'exercici 2015.  
Els imports globals màxims anteriors, així com el termini de presentació de sol·licituds, podran ser ampliats en funció del pressupost disponible. La resolució que es dicte en este sentit serà publicada en el Diari Oficial de la Comunitat Valenciana.  
  
Tercer  
Les ajudes podran arribar fins al total de l'import del pressupost presentat i aprovat, amb el límit de 50.000,00 euros per ens local sol·licitant.  
  
Quart  
Podran ser beneficiaris d'estes ajudes les entitats locals previstes en l'article 2.2 de l'Orde 9/2013, de 4 d'abril, que complisquen els requisits previstos en l'article 3 d'esta i realitzen alguna de les activitats enumerades en l'apartat següent.  
  
Quint  
1. Les ajudes es destinaran a la prestació dels servicis i/o a la realització de les activitats que a continuació es detallen en el territori de la Comunitat Valenciana.  
a) Activitats formatives, educatives o informatives dirigides a potenciar i millorar els coneixements de consum.  
a.1) Accions formatives o educatives relacionades amb l'àmbit de consum, i es consideraran objecte de subvenció els gastos corrents en professorat, hostalatge i desplaçaments, lloguer d'instal·lacions i equips, publicitat de l'activitat i material didàctic.  
a.1.1) Destinades als consumidors: el cost màxim admissible serà de 400,00 euros pels gastos corrents generats per cada acció formativa o educativa. La duració de cada una d'estes haurà de ser igual o inferior a 4 hores.  
a.1.2) Destinades a personal de l'Administració: el cost màxim admissible serà de 125,00 euros/hora pels gastos corrents generats per cada acció formativa i/o educativa, amb un límit de 1.250,00 euros per acció. La duració de cada acció haurà de ser igual o inferior a 10 hores amb un mínim de 20 assistents per acció.  
a.2) Activitats divulgatives destinades a la informació de la persona consumidora. Es consideraran objecte de subvenció els gastos de difusió i comunicació per qualsevol mitjà, amb un límit de subvenció de 1.000,00 euros per actuació.  
b) Servicis d'informació i atenció al consumidor. El límit de subvenció serà de 10.000,00 euros per sol·licitant i es vincularà al nombre de reclamacions tramitades, i es consideraran fins a 1.200 reclamacions a 4,50 euros/reclamació i a partir de 1.200 reclamacions a 3,50 euros.  
  
c) Activitats dirigides a l'adhesió d'empreses/comerços/professionals a les juntes arbitrals de consum amb seu a la Comunitat Valenciana. Seran subvencionables els gastos, externs a l'ens sol·licitant, relatius a les campanyes o accions específiques per a l'obtenció de noves adhesions al sistema arbitral de consum amb un import màxim de 10,00 euros per adhesió.  
d) Gastos derivats del Centre de Recursos de Consum en les dependències municipals els objectius de les quals siguen l'educació i formació dels consumidors. El cost màxim subvencionable per tots els gastos corrents ocasionats per este centre serà de 10.000,00 euros per entitat.  
  
e) Disposar de junta arbitral de consum de titularitat compartida amb la Generalitat Valenciana. El cost màxim subvencionable per tots els gastos quedarà subjecte al nombre de sol·licituds d'arbitratge tramitades, en funció dels trams previstos següents per al període subvencionable:  
Fins a 250 sol·licituds: 2.500,00 euros  
De 251 a 500 sol·licituds: 5.000,00 euros  
De 501 a 700 sol·licituds: 7.500,00 euros  
Més de 700 sol·licituds: 10.000,00 euros  
f) Manteniment de sistemes informàtics de comunicació, gestió i prestació de servicis de les oficines municipals d'informació al consumidor, que faciliten la integració de la seua gestió en una xarxa única i comuna a totes estes. El cost màxim subvencionable serà de 2.000,00 per entitat local.  
2. La desviació igual o superior a un 30 % de l'estimació en les actuacions previstes en l'apartat b i en sol·licituds d'arbitratge de l'apartat e, realitzades per l'entitat en el moment de la sol·licitud, respecte a la realment efectiva justificada amb posterioritat, donarà lloc a la no-acceptació de cap cost en l'actuació corresponent, amb la minoració consegüent de la quantia de la subvenció.  
3. El període per a la realització d'estes activitats serà el comprés entre l'1 de gener i el 30 de setembre de 2015.  
  
Sext  
La sol·licitud general de subvenció que s'inclou en esta orde s'haurà de presentar junt amb el model que figura com a annex I d'esta convocatòria. La informació d'esta convocatòria i els impresos normalitzats de sol·licitud estaran disponibles en la pàgina web de la Generalitat (www.gva.es), des de l'endemà de la seua publicació en el Diari Oficial de la Comunitat Valenciana.  
Per a la tramitació telemàtica haurà d'accedir al catàleg de servicis públics interactius (Registre Telemàtic de la Generalitat), en la pàgina web www.gva.es. Per a això, el sol·licitant haurà de disposar de firma electrònica avançada, basada en un certificat reconegut, segons el que disposa el Decret 18/2004, de 13 de febrer, expedit per l'Autoritat de Certificació de la Comunitat Valenciana (ACCV) o per qualsevol altra autoritat de certificació que emeta firmes admeses en la seu electrònica de la Generalitat (https://sede.gva.es).  
A estos efectes s'utilitzarà el certificat reconegut per a ciutadans (persona física) o el certificat reconegut d'entitat (persones jurídiques). En el cas de tramitar amb un certificat digital de persona física, i que actue en representació d'una persona jurídica, s'haurà d'inscriure, prèviament, en el Registre de Representants de la Comunitat Valenciana. La inscripció electrònica en el Registre de Representants per part dels representats s'ha de realitzar utilitzant un certificat reconegut de ciutadà (si és persona física) o entitat (si és persona jurídica) emés per l'ACCV o per qualsevol altra autoritat de certificació que emeta firmes admeses en la seu electrònica de la Generalitat (https://sede.gva.es).  
  
En el supòsit de tramitació telemàtica, aquells documents que necessiten firma original han d'incloure la seua firma digital, llevat que siga el mateix firmant qui realitza la tramitació.  
2. Junt amb la sol·licitud i l'annex I s'acompanyarà la documentació prevista en l'article 5.3, apartats b, d, f, h, i, j, k, o i s de l'Orde 9/2013, de 4 d'abril.  
Respecte a la memòria de les activitats realitzades en l'exercici 2014, així com memòria o programa d'actuació de les previstes a realitzar en el període subvencionable 2015 referides en l'apartat d abans indicat, s'ajustaran al model d'annex II-1 i II-2 de la convocatòria. Quant al document sol·licitat en l'apartat i, s'ajustarà al model annex II-3.  
3. A més del que preveu l'apartat anterior, i d'acord amb el que disposa l'article 5.4 de l'Orde 9/2013, de 4 d'abril, s'hauran d'adjuntar:  
  
a) Certificat del secretari/ària de l'entitat local en què conste que l'ens local compta amb un centre de recursos de consum.  
b) Certificat del secretari/ària de l'entitat local acreditatiu del nombre d'habitants del municipi o, si és el cas, dels municipis sobre els quals s'executa l'actuació en el moment de la sol·licitud.  
c) Pressupost detallat i desglossat per partides de gastos per al període subvencionable de l'1 de gener al 30 de setembre de 2015, segons model disponible en la web ja referenciada, que s'haurà d'aportar preferentment en format digital.  
4. El termini de presentació de sol·licituds serà de 15 dies hàbils, i s'iniciarà l'endemà de la publicació d'esta convocatòria en el Diari Oficial de la Comunitat Valenciana.  
  
Sèptim  
1. L'òrgan competent per a l'ordenació i instrucció del procediment serà la Direcció General de Comerç i Consum que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals s'ha de dictar resolució.  
  
2. Els criteris de valoració seran els previstos en l'article 6.2 de l'Orde 9/2013, de 4 d'abril.  
3. L'avaluació de les sol·licituds de subvencions admeses a tràmit correspondrà a una comissió de valoració formada pel subdirector general de Comerç i Consum, els tres caps dels servicis territorials de Comerç i Consum i un cap de servici de la Direcció General de Comerç i Consum, que actuarà com a secretari, que elevarà la proposta de resolució al conseller d'Economia, Indústria, Turisme i Ocupació, que dictarà la resolució que siga procedent.  
4. El termini màxim per a resoldre les sol·licituds que es formulen serà de 6 mesos comptats des de la data de la finalització del termini de presentació de sol·licituds d'acord amb el que establix l'article 8 de l'Orde 9/2013, de 4 d'abril.  
5. La notificació s'efectuarà en la forma i els terminis fixats en l'article 8 esmentat de l'orde mencionada, en el qual també s'indica el règim de recursos aplicables.  
  
Octau  
1. La concessió d'altres ajudes públiques o privades serà compatible amb les previstes en esta convocatòria, sempre que la quantitat resultant no excedisca el 100 % del cost de l'acció.  
2. Els beneficiaris quedaran subjectes a les obligacions previstes en l'article 12 de l'Orde 9/2013.  
3. La justificació dels gastos subvencionables realitzats s'ajustarà al model de compte justificatiu d'acord amb el que disposa l'article 11 de l'Orde 9/2013 esmentada, si bé la relació detallada d'activitats realitzades i dels gastos produïts s'ajustarà al model de l'annex III-1 i III-2 que figura en esta convocatòria. Esta documentació s'haurà d'acompanyar del certificat que acredite estar al corrent del compliment de l'obligació de rendició dels seus comptes anuals davant de la Sindicatura de Comptes, de confomitat amb la normativa aplicable, emés per la Sindicatura de Comptes o la conselleria competent, d'acord amb el que establix l'article 199 de la Llei 8/2010, de 23 de juny, de la Generalitat, de Règim Local de la Comunitat Valenciana.  
  
4. El termini per a presentar la justificació de la subvenció finalitzarà el 31 d'octubre de 2015, llevat que per circumstàncies concurrents es determine un termini distint en la resolució de concessió de l'ajuda.  
  
Nové  
Esta orde produirà efectes des de l'endemà de la seua publicació en el Diari Oficial de la Comunitat Valenciana.  
  
  
DISPOSICIÓ FINAL  
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, contra este acte, que posa fi a la via administrativa, es podrà recórrer potestativament en reposició o plantejar directament recurs contenciós administratiu, en els terminis i davant dels òrgans que s'indiquen a continuació:  
  
- El recurs de reposició s'haurà d'interposar davant del conseller d'Economia, Indústria, Turisme i Ocupació en el termini d'un mes a comptar de l'endemà de la seua publicació en el Diari Oficial de la Comunitat Valenciana.  
- El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació en el Diari Oficial de la Comunitat Valenciana.  
  
València, 30 de març de 2015  
  
El conseller d'Economia, Indústria, Turisme i Ocupació,  
MÁXIMO BUCH TORRALVA.